OpenLLM-France/wikimedia huggingface dataset:
# Aranya de cap negre

L'aranya de cap negre, aranya capçuda, aranya de roca, aranya negra, aranya roquera, aranya sardinera o aranya sugra (Trachinus radiatus) és una espècie de peix de la família dels traquínids i de l'ordre dels perciformes.

## Morfologia

* Els mascles poden assolir els 50 cm de longitud total.
* El cos és allargat i comprimit lateralment.
* El cap és gros i ample.
* La boca és ampla i obliqua.
* Els ulls es troben en posició laterodorsal i sobre d'ells hi ha dues petites espines.
* Darrere els ulls hi ha tres plaques òssies amb línies radials.
* L'opercle té una espina, i tant aquesta espina com les de la primera dorsal estan connectades a una glàndula verinosa.
* Té dues aletes dorsals. A la primera hi ha sis espines. La segona és més curta que l'anal.
* Les pectorals són posteriors a les pèlviques.
* Les pèlviques són petites.
* La caudal és recta, lleugerament còncava al centre.
* El dors és de color gris i marró.
* En els costats, de color gris, hi ha punts i cercles negres.
* El ventre és blanc amb tons blaus.
* Té una taca negra a la primera dorsal.

## Reproducció

Es reprodueix durant l'estiu.

## Alimentació

Menja peixos i crustacis bentònics.

## Hàbitat

És bentònica de fons sorrencs i fangosos entre els 20 i 200 m de fondària, on s'enterra dins la sorra esperant el pas de les preses.

## Distribució geogràfica

Es troba des de Gibraltar fins al golf de Guinea. També a la Mediterrània.

## Interès pesquer

Es pesca amb arts d'arrossegament, tremalls, fluixa i volantí. Es pot capturar amb fusell però s'ha d'anar amb compte amb les picades en manipular-les i perquè pot atacar quan es veu reflectida a les ulleres (s'aixeca del fons nedant cap a la superfície donant voltes i aixecant l'aleta dorsal).

## Referències

* 1 2 FishBase (anglès)
* ↑ Mas Ferrà, Xavier i Canyelles Ferrà, Xavier: Peixos de les Illes Balears. Editorial Moll, Palma, maig del 2000. Manuals d'introducció a la naturalesa, 13. ISBN 84-273-6013-4. Plana 217.
* 1 2 3 Mas Ferrà, Xavier i Canyelles Ferrà, Xavier: Peixos de les Illes Balears. Plana 217.
* ↑ Mas Ferrà, Xavier i Canyelles Ferrà, Xavier: Peixos de les Illes Balears. Plana 218.

## Bibliografia

* Cuvier, G. 1829. Le Règne Animal, distribué d'après son organisation, pour servir de base à l'histoire naturelle des animaux et d'introduction à l'anatomie comparée. Edition 2. Règne Animal (ed. 2) v. 2: i-xv + 1-406.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Roux, C., 1990. Trachinidae. p. 893-895. A J.C. Quero, J.C. Hureau, C. Karrer, A. Post i L. Saldanha (editors) Check-list of the fishes of the eastern tropical Atlantic (CLOFETA). JNICT, Lisboa; SEI, París; i UNESCO, París. Vol. 2.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
# Associació Belarussa de Periodistes

L'Associació Belarussa de Periodistes (BAJ) (en belarús: Беларуская асацыяцыя журналістаў) és una organització no governamental fundada l'any 1995 que defensa la llibertat d'expressió a Belarús.
El seu objectiu es basa en "assegurar la llibertat d'expressió i el dret de rebre i distribuir la informació i promoure estàndards professionals del periodisme". Actualment forma part de la Federació Internacional de Periodistes i és sòcia de Reporters Sense Fronteres. Aquesta associació especialment s'ha distingit per fer front a la repressió sobre la premsa escrita dictada pel president Aleksandr Lukaixenko.
L'any 2002 fou guardonada amb la Ploma d'or concedida a Dublín per l'Associació Mundial de Premsa escrita, premi que recollí la seva presidenta Zhanna Litvina, i el 2004 amb el premi Sàkharov per la Llibertat de Consciència concedit pel Parlament Europeu.

## Referències

* ↑ Neue Zürcher Zeitung. «Weissrussischer Journalistenverband ausgezeichnet», 12-06-2003.
* ↑ «The Belarusian Association of Journalists – Sakharov Prize Laureate 2004». Arxivat de l'original el 2016-10-29. [Consulta: 17 gener 2018].

## Enllaços externs

* Associació Belarussa de Periodistes - Lloc web oficial
# Adoberia Martí Enrich

L'Adoberia Martí Enrich és un edifici del municipi d'Igualada, a l'Anoia, que forma part de l'Inventari del Patrimoni Arquitectònic de Catalunya.

## Descripció

És una construcció industrial de la segona etapa del modernisme construït amb pedra i totxo cuit que remarca totes les obertures de l'edifici creant un ritme compositiu ple de dinamisme mitjançant les alternances d'entrants i sortints als marcs de finestres i portes.. la façana queda dividida en tres franges horitzontals, si bé la superior es redueix notablement a la part central per acabar amb un frontó triangular que a manera d'arc de triomf tanca el conjunt.

## Referències

* ↑ «Adoberia Martí Enrich». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 9 octubre 2014].
# Ajuntament d'Ullastrell

L'Ajuntament d'Ullastrell és una casa consistorial noucentista d'Ullastrell (Vallès Occidental) inclosa a l'Inventari del Patrimoni Arquitectònic de Catalunya.

## Descripció

Edifici de planta rectangular, amb tres façanes vistes, adaptat al desnivell del terreny i format per planta baixa i un pis. La façana principal, que forma un angle agut respecte el traçat del carrer, té l'accés a un nivell superior, salvat per una gran escalinata amb balustres i gerros decoratius. És una façana de composició simètrica, amb obertures rectangulars que mostren motllures de tipus simple. Hi ha elements decoratius que són una estilització del vocabulari ornamental clàssic.

## Història

L'arquitecte Josep Domènech i Mansana va bastir aquest edifici, aproximadament cap a l'any 1915.

## Referències

* 1 2 «Ajuntament d'Ullastrell». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 28 juliol 2018].
# Angú

L'angú (Donacobius atricapilla) és una espècie d'ocell, de l'ordre dels passeriformes. És una au conspicu i vocalitzador. Habita pantans i aiguamolls tropicals d'Amèrica del Sud.

## Taxonomia

És l'únic membre del gènere Donacobius. L'assignació a una família és controvertida, i els ornitòlegs discrepen sobre quins són els seus parents més propers. Durant el segle xix va ser col·locat als túrdids (Turdidae), i al XX, es traslladà als mímids (Mimidae). En els anys 1980 i 1990, es va suggerir que es tractava d'un troglodítid (Troglodytidae) i va ser acceptat pel South American Classification Committee (SACC) i la American Ornithologists Union (AOU) i la major part de les autoritats. Més recentment, els organismes i especialistes, segueixen Van Remsen i Keith Barker en les seves conclusions que no es tracta d'un troglodítid, sinó que està relacionat amb un llinatge del Vell Món (probablement d'Àfrica). Més recentment s'ha proposat la creació de la família monotípica dels donacòbids (Donacobiidae). Aquesta proposta és la que figura en la classificació del Congrés Ornitològic Internacional, malgrat que no és acceptada per tots els autors.

## Subespècies

* Donacobius atricapilla atricapilla (Linnaeus, 1766)
* Donacobius atricapilla brachypterus (Madarász, 1913)
* Donacobius atricapilla nigrodorsalis (Traylor, 1948)
* Donacobius atricapilla albovittatus (d'Orbigny & Lafresnaye, 1837)

## Hàbitat i distribució

És comú en una àmplia gamma d'aiguamolls amazònics, incloent-hi llacs, zones riberenques, i altres àrees amb alta densitat de vegetació aquàtica o semi-aquàtica. Una tercera part de l'àrea de distribució de l'espècie es troba fora de la conca de l'Amazones, des de Panamà, nord deColòmbia i occident de Veneçuela, conca del Riu Orinoco de Veneçuela, la costa sud-est i l'interior del Brasil i cap al sud, el Paraguai i extrem septentrional de l'Argentina.

## Reproducció

Les parelles es formen per tota la vida i es poden contemplar a qualsevol hora, sobre la vegetació de ribera. Sovint canten fent duets antifònics. Els fills adults romanen amb llurs pares, a ajudant en la cria dels seus germans en un exemple de cria cooperativa.

## Referències

* ↑ «Donacobius atricapilla». Catalogue of Life. (anglès) (anglès)
* ↑ «Angú». Cercaterm. TERMCAT, Centre de Terminologia. Rev. 20/03/2021(català)
* ↑ The Taxonomicon (anglès)
* ↑ Avibase (anglès)

## Bibliografia

* Bryan Richard: Vögel. Parragon, Bath. ISBN 1-405-45506-3.
* Colin Harrison & Alan Greensmith: Vögel. Dorling Kindersley Limited, Londres, 1993-2000. ISBN 3-831-00785-3.
* Dickinson, E.C. (ed.), 2003: The Howard & Moore Complete Checklist of the Birds of the World. 3a edició. Christopher Helm, Londres: 1-1039.

## Enllaços externs

* BirdLife International (anglès)
* BioLib (anglès)
* Visual Resources for Ornithology (anglès)
* The Internet Bird Collection (anglès)
# Brezoi

Brezoi és una ciutat situada al comtat de Vâlcea (Romania). Administra vuit pobles: Călinești, Corbu, Drăgănești, Golotreni, Păscoaia, Proieni, Valea lui Stan i Văratica. Es troba a la regió històrica d'Oltènia.
Segons el cens del 2011, la població de Brezoi és de 6.022 habitants, per sota del cens anterior del 2002, quan es van registrar 6.859 habitants. La majoria dels habitants són romanesos (85,3%), amb una minoria de gitanos (8,78%). Per al 5,51% de la població, no es coneix l’ètnia.

## Fills il·lustres

* Medi Dinu (1909-2016), pintora, d'origen jueu, pertanyent al corrent d'avantguarda interbèl·lica
* Mihai Țurcan (nascut el 1941), futbolista

## Referències

* ↑ Rezultatele finale ale Recensământului din 2011: «Tab13. Populația stabilă după religie – județe, municipii, orașe, comune». Institutul Național de Statistică din România, 05-08-2013. Arxivat de l'original el 2020-08-07. [Consulta: 6 octubre 2021].
# Anhídrid ftàlic

L'anhídrid ftàlic és un compost orgànic. Aquest anhídrid de l'àcid ftàlic és un compost molt important en la indústria química, especialment per a la producció a gran escala de plastificants.
# Anime News Network

L'Anime News Network és un lloc web de notícies en anglès basat al Canadà que informa sobre: anime, manga, música popular japonesa i altres assumptes relacionats amb la cultura otaku dins d'Amèrica del Nord i el Japó, encara que sovint proporciona informació sobre esdeveniments també a altres parts del món. El lloc web també presenta ressenyes i altres continguts (columnes, blocs, articles destacats, entrevistes, reportatges, etc.), fòrums d'Internet on els lectors poden discutir edicions i esdeveniments actuals, i una enciclopèdia. L'enciclopèdia conté una gran quantitat d'anime amb informació sobre els creadors, les cançons / els temes de les sèries, resums dels arguments i qualificacions d'usuari...
A més, també dona d'informació sobre el repartiment des actors de veu de la versió original en japonès i els actors de doblatge, normalment els de l'anglès, el castellà i alguns altres idiomes. A vegades inclou els actors del doblatge al català, tot i que els barreja indistintament entre els actors de doblatge al castellà de diferents països. Anime News Network també té un canal d'IRC a WorldIRC.
El 2005, el personal editorial de ANN també es va implicar formalment amb la revista coneguda com a Anime News Network's Protoculture Addicts.

## Referències

* 1 2 «FAQ - Anime News Network» (en anglès). Anime News Network., 01-07-1998. [Consulta: 17 gener 2012].
* ↑ «Animenewsnetwork.com Site Info» (en anglès). Alexa Internet, 01-04-1996. Arxivat de l'original el 2017-08-27. [Consulta: 17 gener 2012].

## Enllaços externs

* Web d'Anime News Network
# Anisià

| Període | Època | Estatge | Edat (Ma) |
| Juràssic | Inferior | Hettangià | més recent |
| Triàsic | Superior | Retià | ~ 208,5 |
| Triàsic | Superior | Norià | ~ 227 |
| Triàsic | Superior | Carnià | ~ 237 |
| Triàsic | Mitjà | Ladinià | ~ 242 |
| Triàsic | Mitjà | Anisià | 247,2 |
| Triàsic | Inferior | Oleniokià | 251,2 |
| Triàsic | Inferior | Indià | 251,902 ± 0,024 |
| Permià | Lopingià | Changxingià | més antic |
| Subdivisió del sistema Triàsic segons IUGS, el 2019. ||||
L'Anisià és l'estatge faunístic del Triàsic que començà fa 247,2 milions d'anys i s'acabà fa ~ 242 milions d'anys. Es tracta del primer estatge de l'època del Triàsic mitjà. El seu nom deriva d'Anisus, el nom llatí del riu Enns, a la vall del qual es troba l'estratotip.

## Fauna

* Nythosaurus
* Última aparició del sinàpsid Microgomphodon oligocynus en el registre fòssil

## Referències

* ↑ Riba i Arderiu i Reguant i Serra, 1986, «Anisià».

## Bibliografia

* Riba i Arderiu, O.; Reguant i Serra, S. Una taula dels temps geològics. Institut d'Estudis Catalans, 1986. ISBN 9788472830776.
# Annapurna II

L'Annapurna II forma part del massís de l'Annapurna, al Nepal, del qual n'és l'extrem oriental. La seva altura és de 7.937 metres i es troba a 30,5 quilòmetres del cim principal, l'Annapurna. Va ser escalat per primera vegada el 1960, per una expedició britànico-índio-nepalesa liderada per J. O. M. Roberts. Van fer cim a través de l'aresta oest, a la qual s'hi van aproximar des del nord. La cordada que va fer cim estava composta per Richard Grant, Chris Bonington i el xerpa Ang Nyima.

## Referències

* ↑ «Annapurna II, Nepal». peakbagger.com. [Consulta: 9 novembre 2016].
* ↑ «Annapurna 2». peakware.com. [Consulta: 9 novembre 2016].
# Adoberia Pelfort

L'Adoberia Pelfort és un edifici modernista del municipi d'Igualada (Anoia) protegit com a bé cultural d'interès local.

## Descripció

En aquest edifici tornem a trobar la utilització del totxo per formar els arcs i decoració en les obertures de la façana. Aquí presenta unes formes més atrevides, arcs rampants encarats, i un element que no el tronarem a trobar en cap més construcció modernista local, la biga de ferro vista a la façana formant llinda. Aquesta peculiaritat compositiva havia estat emprada per Lluís Moncunill a Terrassa en una primera fase del seu estil arquitectònic, que s'ha anomenat "Modernisme racionalista". És un edifici industrial remodelat el 1917. El promotor de l'obra fou Josep Pelfort i Mussons, adober.

## Referències

* 1 2 3 «Adoberia Pelfort». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 9 octubre 2014].
# Ajuntament de Constantí

L'Ajuntament de Constantí és una casa consistorial de Constantí (Tarragonès) protegida com a Bé Cultural d'Interès Local.

## Descripció

L'edifici que acull l'Ajuntament de Constantí consta de planta baixa més dos pisos. La composició de la façana és del tot simètrica. A la planta baixa trobem la porta d'accés en forma d'arc de mig punt flanquejada per dues finestres. Totes les obertures estan emmarcades amb pedra. A la planta principal hi ha un balcó que sobresurt i a banda i banda trobem balconeres enrasades. Tots els balcons tenen baranes de ferro. Al darrer pis hi ha tres finestres de dimensions més reduïdes. La façana està coronada per una cornisa amb una estructura en forma de frontó trucat a la part central.

## Referències

* ↑ «Ajuntament de Constantí». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 23 agost 2021].

## Enllaços externs

* «Ajuntament de Constantí». Mapa de recursos culturals. Diputació de Tarragona.
# Araçarí becclar

L'araçarí becclar (Pteroglossus erythropygius) és una espècie d'ocell de la família dels ramfàstids (Ramphastidae) que habita la selva humida de les terres baixes de l'oest de l'Equador.
# Antiautoritarisme

L'antiautoritarisme és l'oposició a l'autoritarisme, és a dir, a allò que es defineix com "concentració del poder en un líder o en una elit que no es fa responsable constitucionalment del poble" o la doctrina que defensa l'absolutisme en el govern, com en les autocràcies, en el despotisme, les dictadures i el totalitarisme. El terme "antiautoritari" s'empra sovint amb el significat ampliat del rebuig de totes les formes de coerció política, social o econòmica.
"Antiautoritari" també es pot fer servir per parlar d'aquells que rebutgen la natura autoritària que veuen com a intrínseca en l'estat nació o en el capitalisme, evidenciada en les seves accions de coerció, les relacions asimètriques i injustes entre patrons/propietaris i treballadors/proletaris que hi tenen lloc, i la seva natura explotadora. També, en aquesta línia, "antiautoritari" pot esdevenir un sinònim d'anarquista, o un altre terme per referir-se a aquells que expressen el seu acord amb els ideals anticapitalistes, antijeràrquics i antiestatistes propis de l'anarquisme, però que rebutgen ésser classificats com a tal.
# Associació Cultural La Colmena de Santa Coloma

L'Associació Cultural La Colmena de Santa Coloma és una entitat nascuda a Santa Coloma de Gramenet el 1916 com una cooperativa de consum, però que de seguida creà diverses seccions i es vinculà a la transformació del poble en ciutat. Al llarg del temps, l'espai ha mantingut la seva activitat, dedicada principalment al teatre, el billar i els escacs. La complicitat, l'esforç i la perseverança són els valors que distingeixen una entitat esdevinguda emblemàtica en el seu entorn. El 2018 va rebre la Creu de Sant Jordi "per la seva reeixida tasca per tal de promoure la vida cultural i social de Santa Coloma de Gramenet des de fa més d'un segle".

## Referències

* ↑ «100 años de La Colmena: de cooperativa de consumo a entidad social consolidada». La Vanguardia.
* 1 2 «El Govern distingeix amb la Creu de Sant Jordi 30 persones i 24 entitats». Gencat, 17-07-2018. Arxivat de l'original el 2018-07-18. [Consulta: 18 juliol 2018].
# Adoberia al carrer de la Creueta, 22-24 (Igualada)

L'Adoberia al carrer de la Creueta, 22-24 és una obra del municipi d'Igualada (Anoia) inclosa en l'Inventari del Patrimoni Arquitectònic de Catalunya.

## Descripció

És un edifici industrial destinat a adoberia. L'element més remarcable són les finestres longitudinals que donen verticalitat al conjunt, sobre les quals descansen uns arcs escarsers construïts amb totxo cuit. A ressaltar també la filera de ceràmica de color verd amb motius florals, que donen una nota de color al conjunt, i els "ulls de bou" que s'incorporen a la part més alta de l'edifici. Posteriorment s'hi afegí un cos nou per ampliació de l'empresa, que ocupa quasi la meitat de l'edifici. Els ulls de bou corresponen a una finalitat de servir de càmera d'aire i ventilació.

## Història

A partir del 1919 es deixa sentir a Igualada el resultat industrial de la Primera Guerra Mundial, sobretot en el món adober. A finals del 1918 i en tot el 1919 la indústria adobera renova les seves fàbriques.

## Referències

* 1 2 «Adoberia al carrer de la Creueta, 22-24». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 9 octubre 2014].
# Araçarí d'Azara

L'araçarí d'Azara (Pteroglossus azara) és una espècie d'ocell de la família dels ramfàstids (Ramphastidae). Habita la selva humida i altres formacions boscoses de l'est de Colòmbia, sud de Veneçuela, est de l'Equador i nord-oest del Brasil amazònic.
# Adoberia al carrer de la Creueta, 23 (Igualada)

L'Adoberia al carrer de la Creueta, 23 és una obra del municipi d'Igualada (Anoia) inclosa en l'Inventari del Patrimoni Arquitectònic de Catalunya.

## Descripció

És un edifici industrial de planta i dos pisos de composició simètrica. Destaca sobretot el treball fet en totxo vist que es concreta bàsicament en els guardapols de les obertures i en unes bandes horitzontals que recorren l'amplada de la façana marcant així a l'exterior els pisos de què consta l'edifici. Són interessants també les reixes dels balcons i terrat.

## Història

A partir del 1919 es deixa sentir a Igualada el resultat industrial de la Primera Guerra Mundial, sobretot en el món adober. A finals del 1918 i en tot el 1919, la indústria adobera renova les seves fàbriques. Aquesta en concret va ser promoguda per Ramon Alabedra i Miquel.

## Referències

* 1 2 «Adoberia al carrer de la Creueta, 23». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 9 octubre 2014].
# Advanced Microcontroller Bus Architecture

L'Advanced Microcontroller Bus Architecture (amb acrònim anglès AMBA) és una especificació d'interconnexió en xip d'estàndard obert per a la connexió i gestió de blocs funcionals en dissenys de sistema en xip (SoC). Facilita el desenvolupament de dissenys multiprocessador amb un gran nombre de controladors i components amb una arquitectura de bus. Des dels seus inicis, l'abast d'AMBA, malgrat el seu nom, ha anat molt més enllà dels dispositius microcontroladors. Avui dia, AMBA s'utilitza àmpliament en una sèrie de peces ASIC i SoC, inclosos els processadors d'aplicacions utilitzats en dispositius mòbils portàtils moderns com els telèfons intel·ligents. AMBA és una marca registrada d'ARM Ltd.
ARM va ser introduït per ARM el 1996. Els primers autobusos AMBA van ser el Advanced System Bus (ASB) i el Advanced Peripheral Bus (APB). A la seva segona versió, AMBA 2 el 1999, ARM va afegir AMBA High-Performance Bus (AHB) que és un protocol de rellotge únic. L'any 2003, ARM va presentar la tercera generació, AMBA 3, que inclou la interfície eXtensible avançada (AXI) per assolir una interconnexió de rendiment encara més gran i l'Advanced Trace Bus (ATB) com a part de la solució de traça i depuració en xip CoreSight. El 2010 es van introduir les especificacions AMBA 4 començant amb AMBA 4 AXI4, després el 2011 ampliant la coherència a tot el sistema amb AMBA 4 AXI Coherency Extensions (ACE). El 2013 es va introduir l'especificació AMBA 5 Coherent Hub Interface (CHI), amb una capa de transport d'alta velocitat redissenyada i funcions dissenyades per reduir la congestió. Aquests protocols són avui l'estàndard de facto per a les arquitectures de bus de processadors incrustats perquè estan ben documentats i es poden utilitzar sense drets d'autor.
Un aspecte important d'un SoC no és només quins components o blocs allotja, sinó també com s'interconnecten. AMBA és una solució perquè els blocs s'interfacin entre ells.
L'objectiu de l'especificació AMBA és:
* Facilitar el desenvolupament correcte per primera vegada de productes de microcontroladors integrats amb una o més CPU, GPU o processadors de senyal,
* ser independent de la tecnologia, per permetre la reutilització de nuclis IP, perifèrics i macrocèl·lules del sistema en diversos processos IC,
* fomentar el disseny de sistemes modulars per millorar la independència del processador i el desenvolupament de perifèrics reutilitzables i biblioteques IP del sistema
* minimitzar la infraestructura de silici alhora que admet un alt rendiment i una comunicació en xip de baixa potència.

## Referències

* ↑ «The Advanced Microcontroller Bus Architecture: An Introduction - Technical Articles» (en anglès). The Advanced Microcontroller Bus Architecture: An Introduction.
* ↑ «StackPath» (en anglès). https://www.electronicdesign.com.+[Consulta: 11 febrer 2023].
* ↑ SIVA NAGENDRA REDDY «Advance Peripheral Bus». Advance Peripheral Bus, 11-04-2018.
* ↑ «[https://www.eecs.umich.edu/courses/eecs373/readings/IHI0024C_amba_apb_protocol_spec.pdf AMBA ® APB Protocol]» (en anglès). https://www.eecs.umich.edu.+[Consulta: 11 febrer 2023].